b'\n_START_ARTICLE_\nMaribor\n_START_SECTION_\nIme\n_START_PARAGRAPH_\nObmo\xc4\x8dje dana\xc5\xa1njega Maribora je bilo v za\xc4\x8detku 12. stoletja del mejne grofije frankovske dr\xc5\xbeave. Da bi nadzorovali vhod v Dravsko dolino pred mad\xc5\xbearskimi vpadi so na dana\xc5\xa1nji Piramidi postavili trdnjavo, grad, ki se v dokumentih prvi\xc4\x8d omenja 20. oktobra 1164 kot castrum Marchburch. Ime izvira iz pojma grad v marki, oziroma v nem\xc5\xa1\xc4\x8dini Burg in der Mark ali Markpurg, Markburg in kasneje Marburg. Vendar pa je grad verjetno stal \xc5\xbee pred datumom, saj se Bernard Mariborski, mejni grof Podravske krajine iz rodu Spanheimov, s predikatom Mariborski omenja \xc5\xbee leta 1124._NEWLINE_Leta 1209 je Maribor v listini vojvode Leopldi VI. Babenber\xc5\xbeana omenjen kot trg forum Marchpurch. V listini z dne 4. decembra 1254 se Maribor prvi\xc4\x8d omenja kot mesto civitatem Marpurg. Vse do za\xc4\x8detka 19. stoletja je mesto imelo le eno, nem\xc5\xa1ko ime Marburk, ki so ga Slovenci popa\xc4\x8dili v Marprok._NEWLINE_Da ne bi prihajalo do zamenjav z nem\xc5\xa1kim mestom Marburg, ki le\xc5\xbei v Hessnu ob reki Lani (Marburg an der Lahn), so v 19. stoletju za\xc4\x8deli zapisovati ime mesta kot Marburg an der Drau (nem\xc5\xa1ko za Marburg na Dravi)._NEWLINE_Prvi zapis slovenskega imena Maribor je delo Stanka Vraza in sicer v pismu Ljudevitu Gaju 10. novembra 1836. Vraz je ime preprosto priredil iz nem\xc5\xa1kega Marburga tako, da je obdr\xc5\xbeal prvi del besede Mar, nem\xc5\xa1ki burg pa spremenil v slovenski bor - in sicer po zgledu, kakor so Nemci iz Branibora izpeljali Brandenburg. Sprva je sicer uporabljal obliko Marbor, kasneje pa dosledno le Maribor.  Po letu 1838 so pri\xc4\x8deli ime Maribor uporabljati tudi Vrazovi prijatelji. Zaradi odpora predvsem med Slovenci je borba za uveljavitev imena trajala naslednjih 25 let. \xc5\xa0ele leta 1861, ko je tedanji dr\xc5\xbeavni poslanec Lovro Toman, politik in pesnik, avtor prvega slovenskega necenzuriranega tiska, izdal pesem Mar i bor ter dal imenu tudi pomen, se je ime uveljavilo med Slovenci. Slovensko geslo mesta je tako postalo Mar i bor - mar mi je i(in) bor-im se za to mesto.\n_START_SECTION_\nNajstarej\xc5\xa1a poselitev\n_START_PARAGRAPH_\nNajstarej\xc5\xa1i doslej znani sledovi poselitve mariborskega okoli\xc5\xa1a segajo v pozno 5. tiso\xc4\x8dletje pr. n. \xc5\xa1t., v \xc4\x8das, ko se je porajala bakrena doba. Ob gradnji mariborske obvoznice pri Radvanju so bile odkrite ostaline naselbine ve\xc4\x8djega obsega iz druge polovice 44. do 42. stoletja pr. n. \xc5\xa1t. Sledi naselbine iz pribli\xc5\xbeno istega \xc4\x8dasa so bile odkrite tudi v neposredni bli\xc5\xbeine cerkve v Spodnjih Ho\xc4\x8dah. Tudi za arheolo\xc5\xa1ka izkopavanja pod Meljskim hribom pri Male\xc4\x8dniku se predpostavlja, da so iz istega \xc4\x8dasa. Kerami\xc4\x8dne najdbe povezujejo vse tri naselbine z lasinjsko kulturo._NEWLINE_Pod Meljskim hribom pri Male\xc4\x8dniku je \xc4\x8dasovno naslednja arheolo\xc5\xa1ko izpri\xc4\x8dana poselitev mariborskega okoli\xc5\xa1a, ki sodi v \xc4\x8das druge \xc4\x8detrtine oz. sredine 4. tiso\xc4\x8dletja pr. n. \xc5\xa1t. Pripadala je Retz-Gajary kulturi, poimenovani tudi kot kultura keramike z brazdastim vrezom._NEWLINE_Do intenzivnej\xc5\xa1e poselitve mariborskega okoli\xc5\xa1a je pri\xc5\xa1lo ob koncu 3. tiso\xc4\x8dletja pr. n. \xc5\xa1t., z nastopom zgodnje bronaste dobe. V ta \xc4\x8das sodi vr\xc4\x8dek iz Smoletove ulice._NEWLINE_V pozni bronasti dobi, tj. v 13.-12. stoletju pr. n. \xc5\xa1t., v dobi kulture \xc5\xbearnih grobi\xc5\xa1\xc4\x8d, ki je zajela skorajda vso evropsko celino, je pri\xc5\xa1lo do ponovne poselitve mariborskega okoli\xc5\xa1a. Iz tega obdobja je znana najdba iz Pekla pri Ko\xc5\xa1akih._NEWLINE_Okoli leta 1000 pr. n. \xc5\xa1t. so se naselili ob Dravi med Ormo\xc5\xbeem in Ru\xc5\xa1ami novi priseljenci. Ob Mladinski ulici je bilo iz tega obdobja odkrito \xc5\xbearno grobi\xc5\xa1\xc4\x8de, ki izstopa zaradi bogatih grobnih pridatkih, predvsem po oro\xc5\xbeju kot so bronasti suli\xc4\x8dni osti, sekira in umetelno izdelani no\xc5\xbei. Druga znana nekropola se je nahajala na Pobre\xc5\xbeju._NEWLINE_Z nastopom nove dobe \xe2\x80\x93 \xc5\xbeelezne dobe in z njo hal\xc5\xa1tatske kulture so se pojavile vi\xc5\xa1inske naselbine. Tak\xc5\xa1na je bila po\xc5\xa1tela, v ustnem izro\xc4\x8dilu znana tudi kot staro mesto. Opu\xc5\xa1\xc4\x8dena je bila sredi ali proti koncu 6. stoletja p.n.\xc5\xa1 in ponovno poseljene v poznolatenskem obdobju ob koncu 2. oz. 1. stoletja p.n.\xc5\xa1._NEWLINE_V \xc4\x8dasu rimske vladavine je v ravnici ob vzno\xc5\xbeju Pohorja od Ru\xc5\xa1 preko Radvanja, Betnave, Bohove, Ho\xc4\x8d in Slivnice zrasla vrsta zaselkov in ve\xc4\x8djih kmetij, villae rusticae._NEWLINE_Povzeto po Arheolo\xc5\xa1ka pot po Mariboru z okolico, Odsek I: Zgornje Radvanje \xe2\x80\x93 Spodnje Ho\xc4\x8de\n_START_SECTION_\nPrva omemba\n_START_PARAGRAPH_\nMesto se je razvilo ob reki Dravi, pod tamkaj\xc5\xa1njim gradom. Prva omemba gradu sega v leto 1164. Grad se je imenoval Marchburg, kar v prevodu pomeni grad v marki (marka je bila obmejna grofija). Grad je stal na hribu Piramida, tik nad mestom._NEWLINE_Naselbina ni nastala pod samo trdnjavo; prvi\xc4\x8d zaradi pristave pod gradom in drugi\xc4\x8d zaradi mo\xc4\x8dno zamo\xc4\x8dvirjenega jugozahodnega obmo\xc4\x8dja. Naselbina je nastala vzdol\xc5\xbe dana\xc5\xa1nje Koro\xc5\xa1ke ceste z iztekom v dana\xc5\xa1nji Glavni trg, na katerem sta se sre\xc4\x8dali pomembni poti iz Koro\xc5\xa1ke proti Ptuju in iz Ljubljane proti Gradcu._NEWLINE_Prva omemba naselja Maribor je iz leta 1204. Omenjen je trg, ki stoji ob gradu. Leta 1254 je trg dobil mestne pravice. Z zmago Rudolfa Habsbur\xc5\xa1kega nad Otokarjem II. leta 1278 se je za\xc4\x8delo mesto naglo razvijati. Maribor je kljuboval obleganjem Matije Korvina leta 1480 in 1481 ter obleganjem Otomanskega cesarstva leta 1532 in 1683._NEWLINE_Mesto je ostalo pod oblastjo Habsbur\xc5\xa1ke monarhije vse do leta 1918.\n_START_SECTION_\nJudovska skupnost\n_START_PARAGRAPH_\nV srednjem veku je bilo mesto center judovske skupnosti v tem obmo\xc4\x8dju. Prva omemba mariborskih judov sega v leto 1277, ko so zapisali, da \xc5\xbeivijo v judovskem getu. Geto je bil lociran v jugovzhodnem delu mesta in je na vrhuncu obsegal veliko \xc5\xa1tevilo ulic in del mestnega centra, prav tako del glavnega trga. V getu je bila sinagoga, judovsko pokopali\xc5\xa1\xc4\x8de in Talmudska \xc5\xa1ola. Skupnost je bila najpomembnej\xc5\xa1a okoli leta 1410. Po letu 1450 so se okoli\xc5\xa1\xc4\x8dine dramati\xc4\x8dno spremenile zaradi pove\xc4\x8dane konkurence, v povezavi s takratno ekonomsko krizo je bil to hud udarec za njihovo ekonomsko mo\xc4\x8d. Z dekretom Maksimilijana I. leta 1496, so morali zapustiti mesto. Omejitve za bivanje in delovanje judov so ostale vse do leta 1861._NEWLINE_V Mariborski sinagogi je deloval sloviti rabin Israel Isserlein, ki je bil glavni rabin za Koro\xc5\xa1ko, \xc5\xa0tajersko in Kranjsko. Ve\xc4\x8dino \xc5\xbeivljenja je pre\xc5\xbeivel v Mariboru._NEWLINE_Mariborska sinagoga je ena najstarej\xc5\xa1ih \xc5\xa1e ohranjenih sinagog v Evropi in ena od dveh \xc5\xa1e ohranjenih v Sloveniji._NEWLINE_V mestu so \xc5\xa1e danes ostanki, ki spominjajo na judovsko skupnost, med drugim \xc5\xbdidovska ulica in \xc5\xbdidovski stolp\n_START_SECTION_\nInstitucije\n_START_PARAGRAPH_\nV Mariboru je vrsta institucij dr\xc5\xbeavnega pomena. Poleg mariborske univerze in nad\xc5\xa1kofije imajo tukaj sede\xc5\xbe Institut informacijskih znanosti \xe2\x80\x93 IZUM, Nova KBM, Zavarovalnica Maribor, SNG Maribor, Univerzitetni klini\xc4\x8dni center Maribor, Po\xc5\xa1ta Slovenije, Slovenski podjetni\xc5\xa1ki sklad, Javna agencija Republike Slovenije za energijo, Agencija za \xc5\xbeelezni\xc5\xa1ki promet in Upravna enota Maribor.\n_START_SECTION_\nGrb in zastava\n_START_PARAGRAPH_\nGrbu je osnova mestni pe\xc4\x8datnik iz 14. stoletja, kjer so zdru\xc5\xbeeni srednjeve\xc5\xa1ki heraldi\xc4\x8dni simboli: obzidje, odprta mestna vrata in golob nad njimi._NEWLINE_Grb ima obliko \xc5\xa1\xc4\x8dita s poljem rde\xc4\x8de barve. Na rde\xc4\x8dem polju je vhodni stolp z odprtimi vrati in dvignjeno mre\xc5\xbeo, ki se dotika spodnje strani \xc5\xa1\xc4\x8dita. V stolpu nad vrati sta dve strelni lini. Na vsaki strani vhodnega stolpa je \xc5\xa1tirioglat stra\xc5\xbeni stolp s polkro\xc5\xbenim oknom, stranskim prizidkom in izstopajo\xc4\x8dim zob\xc4\x8dastim nadzidkom. Stolpi imajo sedlaste strehe in na vsaki po dva zlata glavi\xc4\x8da. Stolpi so med seboj povezani z nazob\xc4\x8danim zidom. Med stra\xc5\xbenima stolpoma je bel golob z razprtimi krili, ki se spu\xc5\xa1\xc4\x8da v navpi\xc4\x8dnem letu. Stolpi in obzidja so bele barve. Mre\xc5\xbea je zlate barve. _NEWLINE_Simbolizirani grad spominja na grad na Piramidi, po katerem je mesto dobilo ime. Golob je simbol Svetega Duha, ki bedi nad mestom. Zavetnik mesta je sv. Janez Krstnik._NEWLINE_Zastava, ki se navpi\xc4\x8dno izobe\xc5\xa1a, je vzdol\xc5\xbeno razdeljena po sredini na dve polji, v razmerju ena proti ena, od katerih je levo polje, gledano od spredaj, bele barve, desno polje pa rde\xc4\x8de barve. Razmerje med \xc5\xa1irino in vi\xc5\xa1ino zastave je ena proti dva. Na zastavi le\xc5\xbei na spodnji polovici, pravokotno na \xc5\xa1irino zastave, grb v barvni upodobitvi. Grb je enako odmaknjen od levega in desnega roba zastave ter enako odmaknjen od spodnjega roba zastave in nami\xc5\xa1ljene sredi\xc5\xa1\xc4\x8dne \xc4\x8drte zastave. \xc5\xa0irina grba zna\xc5\xa1a 29\xc2\xa0% \xc5\xa1irine zastave in vi\xc5\xa1ina grba zna\xc5\xa1a 48\xc2\xa0% vi\xc5\xa1ine zastave. Grb je na rde\xc4\x8dem barvnem polju zastave obdan s tankim belim robom v velikosti 1\xc2\xa0% \xc5\xa1irine zastave.\n_START_SECTION_\nGeografija\n_START_PARAGRAPH_\nMaribor le\xc5\xbei na 269,5 m nadmorske vi\xc5\xa1ine, 15\xc2\xb0 39\' 12" zemljepisne dol\xc5\xbeine in 46\xc2\xb0 33\' 39" zemljepisne \xc5\xa1irine. Prednost lege je predvsem dobra prometna (cestna in \xc5\xbeelezni\xc5\xa1ka) povezava Maribora z ostalimi pomembnimi kraji, kot so Ljubljana, Zagreb in Gradec (Graz).\n_START_SECTION_\nPodnebje\n_START_PARAGRAPH_\nPovpre\xc4\x8dna letna temperatura zraka je 9,0\xc2\xa0\xc2\xb0C. Najni\xc5\xbeja mese\xc4\x8dna povpre\xc4\x8dna temperatura je v januarju -2,3\xc2\xa0\xc2\xb0C, najvi\xc5\xa1ja pa v juliju 20,7\xc2\xa0\xc2\xb0C. Zime so precej mrzle, pomladi zgodnje, poletja vro\xc4\x8da, jeseni pa tople. Ugodnost klime izpri\xc4\x8duje tudi ve\xc4\x8dstoletna vinogradni\xc5\xa1ka tradicija._NEWLINE_Povpre\xc4\x8dje letnih padavin je 1050 mm; najve\xc4\x8d jih je v maju, juniju in juliju. Jesenski meseci so razmeroma suhi. Mariborsko podnebje odlikujejo son\xc4\x8dni dnevi; na leto jih je v povpre\xc4\x8dju kar 266. Megle v Mariboru ni veliko; ob nara\xc5\xa1\xc4\x8danju vla\xc5\xbenosti in obla\xc4\x8dnosti se pojavlja novembra in decembra.\n_START_SECTION_\n\xc5\xa0port\n_START_PARAGRAPH_\nNajpomembnej\xc5\xa1i \xc5\xa1portni klub v Mariboru je 14-kratni nogometni prvak Slovenije NK Maribor. Igra na stadionu Ljudski vrt in je 3kratni udele\xc5\xbeenec elitnega tekmovanja Liga Prvakov (1999/2000, 2014/2015 in 2017/2018). Zelo uspe\xc5\xa1no je tudi odbojkarsko mo\xc5\xa1tvo OK Branik, ki spada med najbolj\xc5\xa1e odbojkarske klube v dr\xc5\xbeavi, saj imajo kar 10 naslovov dr\xc5\xbeavnih prvakinj._NEWLINE_V mestu delujejo \xc5\xa1e rokometni klub RK Maribor Branik, ko\xc5\xa1arka\xc5\xa1ki klub KK Maribor Messer, teni\xc5\xa1ki klub Branik, hokejski klub HDK Maribor, smu\xc4\x8darski klub SK Branik boksarski klub Tezno in mnogi drugi.\n_START_SECTION_\nKultura\n_START_PARAGRAPH_\nV Mariboru poteka vsako leto med poletjem Festival Lent. Je najve\xc4\x8dji festival na prostem v Sloveniji in eden najve\xc4\x8djih v Evropi. Leta 2012 je bil Maribor Evropska prestolnica kulture._NEWLINE_Maribor je znan tudi po Bor\xc5\xa1tnikovem sre\xc4\x8danju, najpomembnej\xc5\xa1em festivalu poklicnih gledali\xc5\xa1\xc4\x8d v Sloveniji.\n_START_SECTION_\nKulturne ustanove\n_START_PARAGRAPH_\nGlede na geografsko velikost je Maribor kulturno dobro razvit. Ve\xc4\x8dina kulturnih ustanov se nahaja v centru. Med najpomembnej\xc5\xa1e \xc5\xa1tejemo Slovensko narodno gledali\xc5\xa1\xc4\x8de - SNG Maribor, Narodni dom Maribor, Mariborski grad v katerem se nahaja tudi Pokrajinski muzej Maribor, ki ponuja na enem mestu zbrano arheologijo, etnologijo in \xc5\xa1ir\xc5\xa1o kulturno zgodovino na prostoru mariborske regije in njene okolice, Umetnostna galerija Maribor, Kino Udarnik ki ponuja prireditve in razstave, Muzej narodne osvoboditve Maribor z muzejskimi zbirkami z ve\xc4\x8d kot 10.000 muzealijami. Pokrajinski arhiv Maribor hrani 16 teko\xc4\x8dih kilometrov arhivskega gradiva, ki se nana\xc5\xa1a na \xc5\xa0tajersko, Koro\xc5\xa1ko in Prekmurje._NEWLINE_Ob vseh teh pa v Mariboru nahajajo tudi Dvorec Betnava - Muzej Nad\xc5\xa1kofije Maribor, ki ponuja stalno razstavo verske, socialne in kulturne dedi\xc5\xa1\xc4\x8dine mariborske nad\xc5\xa1kofije, Opera in balet, SNG Maribor, Institut informacijskih znanosti - IZUM, MMC Kibla, \xc4\x8cebelarski center Maribor.\n_START_SECTION_\nDru\xc5\xa1tva\n_START_PARAGRAPH_\nV Mariboru je tradicionalno razvejana dru\xc5\xa1tvena dejavnost._NEWLINE_Julija leta 2015 je bilo v Mariboru 1.226 dru\xc5\xa1tev in sicer 447 \xc5\xa1portnih in rekreativnih dru\xc5\xa1tev, 157 dru\xc5\xa1tev za pomo\xc4\x8d ljudem, 198 kulturnih in umetni\xc5\xa1kih dru\xc5\xa1tev, 180 znanstveno raziskovalnih, izobra\xc5\xbeevalnih, strokovnih in poklicnih dru\xc5\xa1tev, 64 dru\xc5\xa1tev za varstvo okolja, gojitev in vzrejo \xc5\xbeivali in rastlin, 69 stanovskih dru\xc5\xa1tev, 26 dru\xc5\xa1tev za razvoj kraja, 20 nacionalnih in politi\xc4\x8dnih dru\xc5\xa1tev, 32 dru\xc5\xa1tev za duhovno \xc5\xbeivljenje in 33 ostalih dru\xc5\xa1tev. _NEWLINE_Nekatera, na primer gasilska, \xc5\xa1portna ali kulturna dru\xc5\xa1tva, imajo ve\xc4\x8d kot stoletno tradicijo. Najstarej\xc5\xa1e dru\xc5\xa1tvo v veljavnem centralnem registru dru\xc5\xa1tev  Ministrstva za notranje zadeve je Klub koro\xc5\xa1kih Slovencev Maribor, registriran 11. 9. 1945, sledi Filatelisti\xc4\x8dno dru\xc5\xa1tvo Maribor (4. 10. 1945) in \xc5\xbdelezni\xc4\x8darsko \xc5\xa1portno dru\xc5\xa1tvo Maribor (26. 1. 1948).\n_START_SECTION_\nNepridobitne organizacije\n_START_PARAGRAPH_\nLeta 2014 je bilo v Mariboru 495 nepridobitnih organizacij.'